Diari Oficial de la Generalitat Valenciana


Sumari del DOGV 6001, del 27-04-2009 (2009/4504)

ORDE de 25 de març de 2009, de la Conselleria d'Infraestructures i Transport, de convocatòria d'ajudes per a la implantació d'experiències pilot de servicis de transports públics regulars permanents de viatgers d'ús general per carretera d'àmbit urbà o comarcal.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6001

Data del DOGV
:   27-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4504


Data del document
:   25-03-2009

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * transport de viatgers
    * ajuda pública
    * suport econòmic
    * transport urbà
    * autobús
    * transport públic
    * transport per carretera
    * empresa de transport
    * empresa pública

ORDE de 25 de març de 2009, de la Conselleria d'Infraestructures i Transport, de convocatòria d'ajudes per a la implantació d'experiències pilot de servicis de transports públics regulars permanents de viatgers d'ús general per carretera d'àmbit urbà o comarcal. [2009/4504]
La potenciació del transport públic col·lectiu com a alternativa sostenible al vehicle privat exigix una millora constant dels servicis prestats. Esta consideració és especialment important sota la perspectiva que, per a determinats segments de població el transport públic, es constituïx en element estratègic per a una plena integració social, que permet l'accés a béns i a servicis essencials.
Esta millora de l'oferta de transport públic requerix la innovació i la millora dels servicis prestats, amb la finalitat de la seua adaptació a les característiques específiques d'aquelles àrees en què es presten, i la millora de la coordinació amb la resta del sistema. A este fet s'unix la ineludible necessitat, d'una banda, de millorar el comportament mediambiental i energètic del transport i d'una altra, d'aconseguir adequats nivells de qualitat, per a la qual cosa és necessari utilitzar un material mòbil segur, còmode i accessible a persones amb mobilitat reduïda.
En este context la Conselleria d'Infraestructures i Transport inclou entre les seues línies d'actuació el suport a la millora dels servicis de transport públic, des d'una perspectiva global de major eficiència, en la qual s'introduïxen criteris alternatius a l'econòmic. Entre estes directrius de suport es troba el programa d'ajudes, en què s'emmarca la present convocatòria, i que es dirigix a l'adquisició del material mòbil per a la implantació de nous servicis en el transport públic regular permanent de viatgers.
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic per la introducció de millores en el sistema de transport.
Les ajudes convocades complixen els requeriments de la política europea de la competència a l'acollir-se en el cas que els beneficiaris siguen empreses concessionàries al règim d'exempció de minimis previst en el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis, a les empreses que operen en el sector del transport per carretera (DOCE L 379/5, de 28 de desembre de 2006).
En el cas que els beneficiaris siguen ajuntaments o altres entitats sense ànim de lucre, les ajudes no necessiten notificació o comunicació a la Comissió Europea perquè no tenen tots els requisits de l'article 87 del Tractat de la Comunitat Europea, ja que estos no suposen avantatges econòmics o financers per a les entitats beneficiàries de les ajudes.
Per tot això, ja que hi ha disponibilitat pressupostària i segons que disposa la Llei 38/2003, General de Subvencions, el Text Refós de la Llei d'Hisenda Pública de la Generalitat, i en virtut de les facultats conferides per l'article 28 e) de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article primer.Objecte, règim i finançament
1. L'objecte d'esta orde és atorgar ajudes econòmiques per a l'adquisició de vehicles per a la implementació d'experiències pilot en matèria de servicis públics regulars permanents de viatgers per carretera d'àmbit urbà o comarcal.
2. La concessió d'estes ajudes s'efectua per mitjà d'un règim de concurrència competitiva.
3. Les ajudes s'atorgaran en els termes que establix la present orde i d'acord amb l'ordenament jurídic vigent.
4. L'import global màxim de les subvencions que es concedisquen es fixa en cent deu mil euros (110.000 €). El mencionat import podrà incrementar-se en la quantia que permeten les disponibilitats pressupostàries si fóra insuficient per a atendre les peticions que, presentades dins del termini, acrediten tindre els requisits establits en esta convocatòria. Les actuacions esmentades se subvencionaran per la Conselleria d'Infraestructures i Transport a càrrec del crèdit contingut en el programa 513.30, línia T0816000 del capítol 7 dels pressupostos de la Conselleria d'Infraestructures i Transport per a l'exercici 2009. Una vegada finalitzat el termini de presentació de sol'licituds, si haguera sigut ampliat el mencionat crèdit, es publicarà en el Diari Oficial de la Comunitat Valenciana l'import total de la dotació destinada a esta línia de subvenció.
5. La concessió de les ajudes previstes en la present orde està condicionada a l'existència de crèdit adequat i suficient en els pressupostos de la Generalitat de l'exercici corresponent.
Article segon. Beneficiaris
Als efectes de la present convocatòria podran ser beneficiaris de subvenció les empreses i les entitats públiques per la implantació d'experiències pilot en matèria de transport urbà i comarcal a la Comunitat Valenciana una vegada complits els requisits enunciats en l'article 13 de la Llei 38/2003, General de Subvencions.
En el cas d'empreses hauran de complir:
a. Que siguen titulars de concessions de servicis de transport públic regular d'ús general de viatgers per carretera de competència de la Generalitat.
b. Que renoven o amplien la flota de material mòbil adscrita a les mencionades concessions. Els vehicles no podran haver sigut adquirits amb anterioritat a l'1 de gener de 2007.
c. Que escometen una experiència pilot en la prestació dels servicis que represente millores substancials respecte dels derivats en el seu règim de concessió vigent.
Article tercer. Requisits
Aquells que sol·liciten ser beneficiaris de les ajudes estaran obligats, en qualsevol moment, a facilitar tota la informació que els siga requerida per part de la Direcció General de Transports i Logística, i a sotmetre's a qualsevol actuació de control i de verificació de l'ocupació i ús de les ajudes atorgades.
Article quart. Quantia de les ajudes
1. L'adquisició de vehicles se subvencionarà fins al 80% del cost total de la inversió realitzada (exclòs l'IVA), amb les ajudes màximes següents:
A) Per a l'adquisició de vehicles nous:
- 100.000 euros per autobús (longitud de bastidor > 9 m).
- 50.000 euros per minibús (longitud de bastidor = 9 m).
B) Per a l'adquisició de vehicles usats:
- 85.000 euros per autobús (longitud de bastidor > 9 m).
- 30.000 euros per minibús (longitud de bastidor = 9 m).
2. En el cas d'empreses, l'import de les ajudes no podrà fer que les ajudes totals de minimis que reba l'empresa durant un període de tres exercicis fiscals siga superior a cent mil euros (100.000 €). De la mateixa manera, les ajudes concedides no podran acumular-se amb cap ajuda pública corresponent a les mateixes despeses subvencionables si l'esmenttada acumulació dóna lloc a una intensitat d'ajuda superior als mencionats cent mil euros (100.000 €).
3. L'import de les subvencions o de les ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició del corresponent vehicle.
4. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 12.000 €, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que ho subministren, les quals hauran d'aportar-se junt amb la sol·licitud de la subvenció.
L'elecció entre les ofertes presentades, que hauran de presentar-se junt amb la sol·licitud, es realitzarà d'acord amb els criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.
Article cinqué. Sol·licituds, termes i lloc de presentació
a. Les sol·licituds d'ajuda s'hauran de presentar per mitjà d'instància formalitzada d'acord amb el model que s'adjunta com a annex I, dirigida al director general de Transports i Logística i que haurà de ser firmada pel representant de l'empresa, degudament apoderat per a això.
La seua presentació pressuposa l'acceptació incondicionada de les bases, les condicions, els requisits i les obligacions que es contenen en la present orde.
b. El termini de presentació de sol·licituds conclourà el vinté dia natural comptador a partir de l'endemà de la publicació de la present orde en el Diari Oficial de la Comunitat Valenciana, i s'haurà de disposar de la totalitat dels requisits exigits en el moment de l'acabament de l'esmentat termini.
L'incompliment del termini de presentació de la sollicitud, acompanyada dels documents que s'indiquen en l'article sisé, determinarà l'automàtica exclusió en l'accés a l'ajuda.
c. Les sol·licituds, junt amb la documentació assenyalada en l'article següent, hauran de presentar-se a la seu de la Conselleria d'Infraestructures i Transport (av. Blasco Ibáñez, 50 - 46846 València). Així mateix, podran presentar-se en qualsevol dels servicis territorials de les tres províncies, directament o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana comunicar la seua presentació a la Direcció General de Transports i Logística remetent una còpia de la corresponent instància de sol·licitud per mitjà de fax (+34 96 386 22 62) o telegrama en el mateix dia.
Article sisé. Documentació
A la instància de sol·licitud s'adjuntarà:
1. Pla inicial descriptiu dels servicis que es proposen, amb memòria explicativa sobre els motius de la seua prestació, en la qual es pose de manifest el seu caràcter innovador i la millora que suposa, si és el cas, respecte de la situació concessional vigent, i qualsevol altra informació que ajude a una millor avaluació de la proposta. En particular s'explicitaran els motius que justifiquen l'experiència pilot, la coordinació prevista amb altres servicis de transport d'àmbit supramunicipal, la població atesa, la demanda que seria satisfeta amb els nous vehicles, i les previsions d'ús del servici, amb concreció de línies, recorreguts, parades, expedicions, horaris i calendari, mitjans materials i humans, cost dels servicis i altres condicions de prestació, així com la necessitat la subvenció sol·licitada. Es concretaran les condicions d'adquisició, titularitat i finançament dels vehicles per als quals es realitza la sol·licitud de subvenció.
2. Manifestació expressa del representant de l'empresa concessionària i si és el cas del Ple de la corporació (o corporacions) local dels aspectes següents:
a) Que es coneix i s'accepta la quantitat màxima amb què la Conselleria poguera subvencionar l'adquisició del vehicle, la qual no estarà incrementada per cap motiu.
b) Que es coneixen i s'accepten tots els requisits que s'establixen en la present orde i que l'incompliment d'estos facultarà a la Conselleria d'Infraestructures i Transport a revocar la subvenció concedida, la qual cosa implicarà l'obligació de tornar les quantitats percebudes.
3. Descripció del material mòbil que es proposa adquirir, i justificació de la seua adequació als servicis plantejats.
3.1. Els vehicles que s'adquirisquen podran ser nous o usats amb menys de 4 anys d'antiguitat en el moment de la compra, i en bon estat de funcionament. En tot cas, tant nous com usats, els vehicles disposaran d'aire condicionat i hauran de ser de plataforma plana, és a dir, sense escalons intermedis, i preferentment de sòl baix o de tipus Low entry i estaran adaptats per a persones amb mobilitat reduïda, i hauran de complir els requisits tècnics que amb este fi s'arrepleguen en l'annex II de la present orde. Els vehicles adscrits a servicis exclusivament urbans hauran de ser de plataforma baixa.
L'incompliment d'algun d'estos requisits haurà de quedar prou justificat.
3.2. A més de les condicions assenyalades en l'apartat anterior, els vehicles que s'adquirisquen per a la seua utilització en la prestació de servicis de transport públic exclusivament urbans hauran de ser menys contaminants que els vehicles convencionals (elèctrics, gas, biodièsel, Euro III, Euro IV...).
4. Contracte de compra del vehicle o dels vehicles, full de comanda o semblant. S'acompanyarà la memòria explicativa de les característiques tècniques detallades del vehicle/vehicles que cal adquirir, preus de mercat i raons per a l'elecció del model en cada cas, i es detallarà el pla de finançament d'estos.
En el cas que l'import de la despesa subvencionable supere els 12.000 € s'aportaran, així mateix, les distintes ofertes de diferents proveïdors i la memòria de justificació de l'elecció realitzada, d'acord amb allò que s'ha assenyalat en l'article quart de la present orde.
5. Document d'identificació fiscal del sol·licitant. Si el sol·licitant és una persona jurídica es presentaran a més, DNI i poders de representació de la persona física que la represente.
6. Imprés de manteniment de tercers amb les dades de domiciliació bancària (segons el model inclòs com a annex III en esta orde).
7. Alta referida a l'exercici corrent o últim rebut de l'Impost sobre Activitats Econòmiques, amb declaració responsable de no haver-se donat de baixa en la matrícula de l'esmentat impost.
Quan el beneficiari no estiga obligat al pagament del IAE, acreditarà esta circumstància per mitjà del certificat d'exempció emés per l'administració tributària corresponent o per mitjà de còpia compulsada de l'últim impost de societats.
8. Documents acreditatius d'estar al corrent en el compliment de les obligacions tributàries i de la Seguretat Social:
Per al seu ompliment el beneficiari podrà:
8.1) Autoritzar expressament a la Conselleria d'Infraestructures i Transport per a demanar davant dels òrgans competents les dades acreditatives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat D de la sol·licitud.
8.2) En el supòsit de no-autorització, el beneficiari haurà de presentar el certificat del seu compliment referida al moment d'acabament del termini de presentació de sol·licituds iaportar:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat, o de l'òrgan competent de la corresponent comunitat autònoma.
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions, i tindran validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan el beneficiari no estiga obligat a presentar les declaracions o els documents relatius a obligacions tributàries i de la Seguretat Social, acreditarà esta circumstància per mitjà de declaració responsable.
9. Declaració responsable de no tindre pendent de pagament cap sanció per incompliment de la legislació sobre transport.
10. Declaració responsable de no estar inhabilitat per a rebre ajudes o subvencions de la Generalitat.
11. Declaració responsable de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
12. Declaració responsable de les ajudes de minimis concedides per qualsevol concepte, a l'empresa o la persona durant els tres últims exercicis fiscals, amb indicació d'import, organisme, data de concessió i règim d'ajudes en què s'empara; o, si és el cas, declaració de no haver-ne rebut cap.
13. Declaració responsable de qualsevol altra ajuda o finançament públic rebut, corresponent a les mateixes despeses subvencionables per als qual se sol·licita l'ajuda a l'empara de la present convocatòria, amb indicació dels imports rebuts a l'efecte.
14. Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003, de 17 de novembre, General de Subvencions.
Article seté. Sol·licitud d'ampliació de dades
Quan la sol·licitud no tinga els requisits o falte algun document complementari dels exigits, es requeriran els interessats perquè ho esmenen en el termini de deu dies hàbils a partir de la seua notificació, d'acord amb allò que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Una vegada transcorregut l'esmentat dit termini sense haver omplit el que s'ha disposat anteriorment se'l considerarà que ha desistit de la seua petició i es procedirà a l'arxivament de l'expedient.
Article huité. Criteris per a atorgar les subvencions
Les ajudes econòmiques seran concedides fins al límit de la consignació pressupostària i sempre que es complisquen els requisits establits en la present orde, i se subvencionarà en primer lloc l'adquisició de vehicles per a la implementació de servicis urbans amb una coordinació rellevant amb servicis de transport d'àmbit supramunicipal, i que milloren l'accessibilitat a equipaments de caràcter socioassistencial (centres d'ensenyança, hospitals, centres de salut...), davant de l'adquisició de vehicles per a la millora del transport interurbà en àmbits amb una millor oferta de transport públic.
A més, es prendran en consideració com a criteris per a atorgar la subvenció els següents:
a. Respecte als servicis a què es pretenga adscriure el vehicle (de 0 a 80 punts):
1. Coordinació amb altres servicis de transport d'àmbit supramunicipal, amb valoració de l'eficiència de la proposta de servicis plantejada (establiment de línies troncals, alimentadors, servicis llançadora...) (de 0 a 35 punts).
2. Millora de les prestacions respecte de l'oferta actual de transport públic: increment de servicis, millora d'horaris, desviacions o recol·localització de parades... (de 0 a 35 punts).
3. Demanda de transport que es pretén atendre, tenint en compte tant factors quantitatius com qualitatius com ara grau d'interrelació funcional, nivell de motorització o accessibilitat de les zones servides, millora de l'accessibilitat a servicis socioassistencials i capacitat del viari existent (de 0 a 10 punts).
b. Respecte al model de vehicle triat (de 0 a 20 punts):
1. Grau d'adequació per a la prestació dels servicis a què s'adscriga, en especial pel que fa a l'adaptació del vehicle al viari, i a la seua adaptació als trànsits servits. En este cas, si les prestacions del vehicle sol·licitat són superiors (en capacitat, fonamentalment) a les requerides per les demandes de mobilitat, l'import de la subvenció serà el corresponent al vehicle considerat òptim per a cada cas (de 0 a 10 punts).
2. Grau d'accessibilitat per a les persones amb problemes de mobilitat reduïda (de 0 a 5 punts).
3. Grau d'utilització de tecnologies més netes (de 0 a 5 punts).
Article nové. Resolució i atorgament
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de la Divisió de Logística i Planificació, el cap del Servici de Planificació de la Direcció General de Transports i Logística i el cap de Secció de Transport de Viatgers, que una vegada fixades les admissibilitats i les quanties segons els criteris establits en esta orde elevarà la corresponent proposta al director general de Transports i Logística, el qual per delegació del conseller d'Infraestructures i Transport, que per mitjà de la present orde se li conferix, dictarà l'oportuna resolució d'atorgament o denegació de l'ajuda. En cas d'atorgament, la resolució expressarà amb exactitud la quantia. La mencionada resolució posarà fi a la via administrativa.
Esta possibilitat està prevista en l'article 63 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
2. La instrucció de l'expedient es durà a terme per la Divisió de Logística i Planificació de la Direcció General de Transports i Logística.
3. El termini màxim per a resoldre expressament i notificar als beneficiaris les ajudes atorgades serà de quatre mesos comptadors a partir de l'últim dia del termini de presentació de sol·licituds. Superat eixe termini sense que s'haja dictat una resolució expressa haurà d'entendre's que esta és desestimatòria.
4. Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
5. El beneficiari podrà instar la reformulació de la seua sol·licitud, per a ajustar els compromisos i les condicions a la subvenció atorgable, si l'import de la subvenció de la proposta de resolució provisional és inferior a la que figura en la sol·licitud presentada, d'acord amb l'article 27 de la Llei General de Subvencions.
Article deu. Justificació de la despesa i pagament de les subvencions
Una vegada notificades les resolucions d'atorgament i prèviament al cobrament d'estes pels beneficiaris, estos hauran de justificar la despesa efectivament realitzada dins del termini de dos mesos des de l'esmentada notificació, i en tot cas, abans del 30 de novembre de 2009, amb aportació per a això de la documentació següent:
a. Factura per l'import total de l'adquisició del vehicle.
b. Permís de circulació i fitxa tècnica del nou vehicle.
c. Compromís d'adscriure i dedicar el vehicle a la realització del servici que es detalla en la resolució d'atorgament de l'ajuda.
d. En el termini assenyalat s'hauran de sol·licitar les autoritzacions següents:
- Autorització del director general de Transports i Logística per a la implantació del nou servici.
- En el cas que el beneficiari siga una empresa concessionària de la Generalitat de servici regular de transport de viatgers per carretera d'ús general, autorització del Servici Territorial de Transports de l'adscripció a la concessió del nou vehicle i la baixa del vehicle substituït, si és el cas. S'adjuntarà la relació actualitzada per a l'exercici corrent, de vehicles adscrits finalment a la concessió, amb identificació per la matrícula, la marca i el model i la sol·licitud de modificació de la concessió per la qual s'arrepleguen els nous servicis plantejats.
Junt amb la justificació de la despesa s'hauran de presentar també els documents següents:
a. Certificats acreditatius de què el beneficiari està al corrent en el compliment de les seues obligacions tributàries (estatals i de la comunitat autònoma) i amb la Seguretat Social en el supòsit de no haver autoritzat a la Conselleria d'Infraestructures i Transport per a demanar davant dels òrgans competents les dades per mitjà de l'ompliment de l'apartat D de la sol·licitud.
b. Declaració responsable que el beneficiari es troba al corrent de les seues obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions.
Una vegada rebuda per l'administració en el termini i la forma escaient la documentació referida, i després de les oportunes comprovacions, es procedirà al pagament de l'ajuda.
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda de cara a la seua participació en posteriors convocatòries.
Article onze. Sol·licitud d'ampliació del termini de justificació
Únicament en el cas que el període d'entrega dels vehicles que s'ha d'adquirir no permeta el compliment del termini de dos mesos fixat en l'article anterior per a la presentació dels justificants de la despesa, el beneficiari de les ajudes podrà sol·licitar davant de la Direcció General de Transports i Logística una ampliació del termini inicialment concedit per a efectuar la mencionada justificació.
Esta petició d'ampliació de termini, degudament justificada, es presentarà en la forma i les condicions previstes en l'apartat c) de l'article cinqué de la present convocatòria, dins del termini d'un mes des de la notificació de la resolució d'atorgament.
La Direcció General de Transports i Logística resoldrà en el termini d'un mes comptador de la recepció de l'esmentada petició, sobre l'atorgament o la denegació de l'ampliació de termini sol·licitada.
Article dotze. Obligacions dels beneficiaris
Els beneficiaris de les ajudes estaran obligats a complir totes les disposicions referides en l'article 14 de la Llei 38/2003, General de Subvencions, i en concret a:
a. Mantindre l'adscripció dels vehicles al servici objecte de l'experiència pilot, durant un període mínim i continuat de cinc anys. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
b. Facilitar qualsevol dada o document que la Direcció General de Transports i Logística considere necessari demanar per a un coneixement exacte i veraç del compliment dels objectius i fins de la present orde, d'acord amb el contingut de l'apartat b de l'article tercer.
c. Informar la Direcció General de Transports i Logística sobre qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
d. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
e. Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes concedides.
f. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
g. Acreditar que es troba al corrent en el compliment de les seues obligacions tributàries i davant de la Seguretat Social, segons s'indica en l'apartat 8) de l'article sisé de la present orde.
h. Realitzar una adequada publicitat del caràcter públic del finançament, per mitjà de cartell visible en el vehicle, d'acord amb el que respecte d'això assenyale la Direcció General de Transports i Logística.
i. Remetre a la Direcció General de Transports i Logística, amb anterioritat al 30 de juny de 2010, una ressenya, amb una extensió no superior a 3 folis, sobre els resultats de l'experiència, fonamentalment, descripció del servici, viatgers, ingressos i tarifes i cost de l'explotació del servici.
Article tretze. Control i revocació de les subvencions
a. La Direcció General de Transports i Logística podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els corresponents interessos de demora.
A més, l'esmentat incompliment podrà determinar la no-consideració de futures sol·licituds.
b. Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
c. En qualsevol cas s'aplicarà el que disposen els títols; II. Del reintegrament de subvencions. III. Del control financer de subvencions i IV. Infraccions i sancions administratives en matèria de subvencions, de la Llei 38/2003, de 17 de novembre, General de Subvencions.
Article catorze. Delegació de facultats
El director general de Transports i Logística està facultat per a dictar les instruccions pertinents amb vista a l'aplicació, el desenvolupament i la inspecció del que disposa la present orde.
En tot el no previst en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat, la Llei de Pressupostos de la Generalitat per a l'exercici de què es tracte i allò que s'ha regulat en la disposició final primera de la Llei 38/2003, General de Subvencions.
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta, o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 25 de març de 2009
El conseller d'Infraestructures i Transport
MARIO FLORES LANUZAANNEX II
Requisits tècnics d'accessibilitat dels autobusos interurbans (suburbans) classe II
Autobusos interurbans - suburbans
1. Àmbit d'aplicació
Les presents condicions bàsiques d'accessibilitat s'aplicaran als vehicles de carretera, vehicles per al transport interurbà-suburbà col·lectiu i de capacitat superior a nou places, inclòs el conductor.
Per a estos vehicles, autobusos interurbans, de classe II, serà obligat el compliment de la Directiva 2001/85/CE del Parlament Europeu i del Consell de 20 de novembre de 2001 i, per tant, l'annex VII: Requisits per als dispositius tècnics que faciliten l'accés als viatgers amb mobilitat reduïda.
2. Autobusos interurbans de sòl baix
2.1. Definició
S'entén per autobús de sòl baix, classe II, aquell a què els passatgers poden accedir sense que hi haja cap escaló, almenys per dos de les seues portes de servici. Almenys el 35% de la superfície disponible per a viatgers de peu (o de la seua secció davantera, en el cas dels vehicles articulats) constituïx una superfície plana sense escalons.
Classe II: vehicles destinats principalment al transport de viatgers asseguts i dissenyats per a permetre el transport de viatgers de peu, però només en el corredor o en una zona que no sobrepasse l'espai previst per a dos seients dobles.
2.2. Alçària
L'alçària des de la calçada al sòl de l'autobús, almenys per les portes mencionades, no ha de ser major de 350 mm. Esta alçària es mesurarà amb el vehicle en la posició normal de marxa, sense estar el sistema d'inclinació (Kneeling) activat.
2.3. Dimensions
Ha d'haver-hi una superfície lliure de seients amb capacitat per a allotjar almenys un passatger en cadira de rodes, el rectangle que forma esta superfície, es posicionarà amb el costat major paral·lel a l'eix longitudinal del vehicle. En esta superfície no podrà haver-hi cap escaló ni cap altre obstacle.
La superfície d'allotjament per a una cadira de rodes ha de tindre unes dimensions mínimes de:
- Longitud: 1.300 mm.
- Amplària: 800 mm.
2.4. Ubicació
El passatger en cadira de rodes haurà de posicionar-se, en la superfície mencionada, mirant cap a la part posterior de l'autobús i paral·lel al lateral del vehicle, mai en posició transversal respecte a l'eix longitudinal d'este.
2.5. Condicions del viatge
La persona en cadira de rodes viatjarà amb els frens aplicats o les bateries desconnectades en el cas que siga elèctrica i haurà de poder recolzar l'esquena i el cap en un respatler o mampara encoixinada.
Una alçària mínima de 1.300 mm (per a suport d'esquena i cap), i una amplària de 300 mm (perquè la cadira puga aproximar-se per entre les seues rodes posteriors), poden servir com a orientació per a dimensionar la mampara.
Estes mesures estan pensades perquè no es requerisca cap mecanisme de fixació o retenció de la cadira de rodes, si bé serà necessari poder disposar d'un cinturó de retenció de l'ocupant.
En l'espai reservat al passatger en cadira de rodes i en el lateral del vehicle, s'indicarà amb un pictograma o cartell indicador, que esta persona ha de viatjar amb els frens aplicats o les bateries desconnectades i la posició correcta del passatger.
2.6. Subjecció
En l'espai reservat per a passatgers en cadira de rodes, s'instal·larà en el lateral del vehicle una barra horitzontal a una alçària sobre el sòl compresa entre 800 i 900 mm, separada del lateral, almenys, 40 mm i diàmetre comprés entre 30/40 mm.
2.7. Mobilitat interior
L'itinerari des de la porta d'accés dels passatgers en cadira de rodes, fins a l'espai reservat, serà practicable per a estos passatgers. En este itinerari no podrà haver-hi, per tant, cap escaló o qualsevol obstacle i tindre una amplària mínima de pas de 800 mm.
2.8. Sol·licitud de parada
La sol·licitud de parada es confirmarà de forma sonora i visual.
S'instal·larà a l'interior, en l'espai reservat per a passatgers en cadira de rodes, un polsador de sol·licitud de parada, a una alçària sobre el sòl entre 700/900 mm, que indicarà al conductor que un passatger d'estes característiques vol eixir de l'autobús.
A l'exterior del vehicle, a la dreta o a l'esquerra de la porta d'accés per a passatgers en cadira de rodes, s'instal·larà un polsador a una alçària des de la calçada compresa entre 700/900 mm.
Estos polsadors estaran senyalitzats amb el símbol internacional d'accessibilitat (FEV-5759 i UNE 26364), el pictograma interior pot servir, al seu torn, com a indicador de reserva de l'espai.
El conductor ha de rebre un senyal clar i inequívoc que estos polsadors han sigut utilitzats.
Amb caràcter general, tots els polsadors de sol·licitud de parada seran d'un color que contraste amb la superfície a què estiguen fixats i hauran de poder ser accionats amb la palma de la mà.
2.9. Accessos
L'amplària lliure de la porta d'accés dels passatgers en cadira de rodes ha de ser major o igual a 1.000 mm. Si hi ha en esta una barra central, almenys per un dels costats haurà d'haver-hi un espai lliure de 800 mm.
Serà imprescindible dotar el vehicle de rampa motoritzada o elevador i sistema d'inclinació (Kneeling) per a facilitar l'accés a les persones amb mobilitat reduïda.
2.10. Rampa
La rampa només podrà funcionar quan el vehicle estiga parat i hi haurà un dispositiu que impedisca la marxa del vehicle fins que esta estiga replegada.
Sempre que la rampa estiga en moviment, la corresponent porta estarà tancada fins que acabe l'operació de desplegament o replegament.
Els moviments de desplegament i replegament hauran d'estar acompanyats de senyals lluminosos i sonors d'avís.
El pas des de la rampa a l'interior del vehicle no tindrà canvis severs de pendent i s'evitaran ressalts en el punt on s'unixen la rampa i el sòl en el llindar de la porta.
L'extensió de la rampa en sentit horitzontal estarà protegida per mitjà d'un dispositiu de seguretat, detector de cos estrany. En cas d'activar-se el dispositiu, la rampa es detindrà immediatament.
En cas d'avaria la rampa es podrà estendre i arreplegar de forma manual.
Les dimensions mínimes de la rampa seran de 800 mm d'amplària i 1.000 mm de llargària.
La càrrega estàtica mínima capaç de suportar, recolzada esta en el sòl, serà de 300 kg.
Les vores externes de la rampa portaran unes bandes reflectores de color roig i blanc.
Les vores externes estaran arredonides amb un radi no inferior a 2,5 mm. Els cantons s'arredoniran amb un radi no inferior a 5 mm.
2.11. Sistema d'inclinació
S'instal·larà un dispositiu de seguretat que evite que el vehicle en descendir danye alguna part del cos de qualsevol persona.
2.12. Barres i agafadors
Es disposarà una trama completa de barres i agafadors, sense zones en què hi haja dificultats per a agafar-se.
El seu sistema d'ancoratge i el tipus de material hauran d'evitar oscil·lacions.
La superfície de barres, agafadors i muntants de subjecció i ajuda en la progressió interior, haurà de ser d'un material antilliscant i color que contraste amb el seu entorn.
El diàmetre de les barres i els agafadors estarà comprés entre 30/40 mm, en cas que no siga circulars, la secció serà igual o funcionalment equivalent.
S'hauran de fixar en els dos costats de les portes de servici barres i/o agafadors.
2.13. Seients reservats
Almenys dos seients pròxims a la porta d'accés estaran reservats a persones de mobilitat reduïda no usuaris de cadires de rodes, i se senyalitzaran amb el pictograma definit per la Norma UNE 26571.
Estos seients no podran estar en els passos de rodes per l'excessiva alçària.
S'instal·laran agafadors en les seues proximitats per a ajuda en les operacions de seure / alçar-se i subjecció, així com un polsador de sol·licitud de parada.
El polsador se situarà a una alçària, respecte al sòl del vehicle, compresa entre 700/900 mm, de color que contraste amb el de la superfície a què estiga fixat i podrà ser accionat amb la palma de la mà sense necessitat alçar-se del seient.
Si hi ha reposabraços hauran de ser abatibles.
És recomanable que estos seients siguen de color diferent de la resta, per a així accentuar el sentit de reserva.
2.14. Gos pigall
Es farà referència per mitjà de pictograma, en lloc visible per a tots els passatgers, l'acceptació que les persones cegues poden viatjar acompanyades del seu gos pigall.
2.15. Paviment
El sòl del vehicle serà de materials que no produïsquen reflexos i serà no lliscant tant en sec com en mullat.
Si l'autobús és de tipus articulat, el paviment corresponent a l'articulació, tindrà un alt contrast en textura i color amb relació a les àrees de paviment adjacents.
2.16. Informació per a passatgers discapacitats sensorials
a) Informació exterior
Es disposarà d'un avisador acústic i lluminós als voltants de la porta de servici d'entrada a fi de facilitar la localització d'esta.
És molt recomanable que este avisador acústic puga indicar per mitjà de veu gravada o amb qualsevol altra tècnica el número o la línia de l'autobús.
b) Informació interior
Es disposarà d'un dispositiu que de forma visual i sonora informe sobre:
Parada sol·licitada.
Denominació de la pròxima parada.
2.17. Condicionament exterior
El símbol internacional d'accessibilitat, ja mencionat, es fixarà en la part frontal dreta de l'autobús de forma tal que les persones amb mobilitat reduïda, siguen capaces de reconéixer el vehicle accessible. La grandària mínima del símbol serà de 20x20 cm.
La porta que tinga els dispositius d'accés per a les persones en cadira de rodes se senyalitzaran en la seua part exterior i interior amb el mencionat logotip d'accessibilitat.
L'autobús disposarà en el seu exterior de tres rètols en què es col·loque el número que l'identifica i la línia a què correspon. Un en la part frontal, un altre en la posterior i el tercer en el lateral dret segons el sentit de la marxa.
La grandària mínima del número o la lletra d'identificació de la línia serà, almenys en els rètols de la part frontal i posterior, de 250 mm corresponent a la distància perceptiva de 10 m, en el rètol del lateral dret la grandària mínima serà de 140 mm, corresponent a la distància perceptiva de 5 m.
El contrast s'obtindrà amb la superfície en colors clars i els caràcters en colors foscos. Es posarà atenció que els contrastos no causen enlluernaments, com succeïx entre el blanc i el negre.
2.18. Condicionament interior
A l'interior, la línia de la vora del paviment d'accés i la vora dels escalons, si és el cas, se senyalitzaran en tota la seua longitud amb una franja de 3 a 5 cm d'amplària i color fortament contrastat en relació amb la resta del paviment.
La informació en els plafons lluminosos interiors haurà de posseir caràcters gràfics la grandària dels quals siga, almenys, de 84 mm, corresponent a la distància perceptiva de 3 m.
3. Autobusos interurbans amb escalons
Els autobusos que per distints motius (itineraris o longitud inferior a 9 m) no poden ser de sòl baix estaran dotats, no obstant això, de plataforma elevadora i sistema d'inclinació (Kneeling) per a facilitar l'accés a persones amb mobilitat reduïda.
A més, compliran els requisits tècnics d'accessibilitat assenyalats per als autobusos de sòl baix tal com s'arrepleguen en els apartats 2.3, 2.4, 2.5, 2.6, 2.7, 2.8, 2.9, 2.11, 2.12, 2.13, 2.14, 2.15, 2.16, i 2.17 anteriors.
Així mateix, han de complir:
3.1. Plataforma elevadora
La plataforma elevadora només podrà funcionar quan el vehicle estiga parat. No serà possible posar en marxa el vehicle si la plataforma no està en la posició de repòs, replegada a l'interior del vehicle.
Quan la plataforma es pose en funcionament, es posarà en marxa automàticament un dispositiu que evite que la cadira de rodes se n'isca.
Els moviments de desplegament i replegament hauran d'estar acompanyats de senyals lluminosos i sonors d'avís.
El sistema d'accionament es concebrà de forma tal que, si deixa d'accionar-se, el moviment de la plataforma es detindrà immediatament i serà possible iniciar sense demora el moviment en qualsevol sentit.
Les zones no visibles a l'operador, que amb el moviment de la plataforma poden agafar o xafar, han de protegir-se amb algun dispositiu de seguretat. Quan un d'estos dispositius actue, la plataforma es detindrà immediatament i serà possible iniciar sense demora el moviment en qualsevol sentit.
En cas d'avaria es podrà accionar de forma manual.
Les dimensions mínimes seran de 800 mm d'amplària i 1200 mm de llargària.
La capacitat mínima de càrrega serà de 300 kg.
3.2. Escalons
L'alçària del primer escaló, l'estrep, des del paviment fins a una de les portes de servici, no excedirà de 250 mm, quan estiga el vehicle en orde de marxa. Esta alçària es podrà aconseguir amb el sistema d'inclinació activat o amb algun escaló retràctil.
La resta d'escalons, si n'hi ha, tindran una alçària compresa entre 120 mm i 225 mm (les seues alçàries diferiran com a màxim 20 mm entre si).
Les contrapetges del primer i l'últim escaló estaran senyalitzades per mitjà de bandes fotoluminiscents i d'un color que contraste amb la superfície d'estes.
Els plans dels escalons seran de material no lliscant, tant en sec com en mullat, de profunditat mínima 300 mm i no volaran sobre la contrapetja. L'extrem exterior de cada pla dels escalons se senyalitzarà amb bandes fotoluminiscents d'un color que contraste amb la superfície d'estes i de distinta textura.
4. Formació
Les empreses operadores estan obligades a informar i a educar els conductors sobre les limitacions i les necessitats especials de les persones amb mobilitat reduïda.